5. juni giver anledning til at bage to slags kager. Og den ene er langt mere populær, end den anden.

Mazarinbund, mousse, marcipan. Det lyder som opskriften på en god kage. Og det er det også. For hos Den Gyldne Kringle i Nørresundby har de haft gang i bageriet i nat. I anledning af grundlovsdag har de nemlig bagt en helt særlig grundlovstærte. - Den er bare perfekt til dem, der ikke er til så meget mousse, fortæller Helle Kristiansen, der arbejder hos Den Gyldne Kringle. Tærten minder om en jordbærtærte, men er pyntet som Dannebrog. Og selvom bageren har gjort sig umage med den særlige grundlovstærte, så er det faktisk ikke den, der sælger mest i dag. - Vi har langt flere, der kommer for at købe fars dags kager, siger Helle Kristiansen. Bagermesteren havde på fornemmelsen, at fars dag ville lokke flere til. Derfor blev der bagt én slags grundlovstærte, men hele to forskellige fars dags kager. - Fars dags kagen kan både fås som en jordbærtærte, men også som en lagkage med baileycreme og chokolade, siger bagerjomfruen. Da bageren lukkede klokken 15.30, var der næsten meldt udsolgt - af det hele.